มันนี่ทูเดย์
กรุงไทย-แอกซ่าประกันชีวิตเล็งขึ้นที่ 1
27 ก.พ. 2558

กรุงไทย-แอกซ่าประกันชีวิตเล็งขึ้นที่ 1
นายเดวิด โครูนิช ประธานกรรมการบริหาร บริษัท กรุงไทย-แอกซ่า ประกันชีวิต เปิดเผยว่า ในปีนี้บริษัทตั้งเป้าหมายที่จะขึ้นเป็นอันดับ 1 ในส่วนของเบี้ยรับปีแรกให้ได้ จากปัจจุบันมีสัดส่วนเบี้ยรับปีแรกอยู่ที่อันดับ 3 และอันดับที่ 5 ในส่วนของเบี้ยที่ยังมีผลบังคับใช้ โดยจะเน้นขายเบี้ยที่ให้ความคุ้มครองและสุขภาพให้มากขึ้น
นอกจากนี้ ยังได้ตั้งเป้าหมายให้เป็นอันดับ 1 ของแบบประกันคุ้มครองและสุขภาพให้ได้ภายในปี 2563 สอดคล้องกับความต้องการของลูกค้าที่หันมาสนใจเรื่องสุขภาพมากขึ้น กลยุทธ์ที่สำคัญในปีนี้ ยังคงเน้นการมีลูกค้าเป็นจุดศูนย์กลาง และนำเทคโนโลยีใหม่ๆ มาสนับสนุนการทำงานของฝ่ายขาย ซึ่งเชื่อว่ากลยุทธ์ดังก่าวจะสามารถผลักดันให้บริษัทเป็นผู้นำแถวหน้าในตลาดประกันชีวิตได้
เมืองไทยประกันภัยเพิ่มเบี้ยไม่ใช่รถยนต์
นางนวลพรรณ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันภัย กล่าวว่า ในปีนี้บริษัทตั้งเป้าเติบโตไว้ที่ 17% หรือทำเบี้ยให้ได้ 11,986 ล้านบาท โดยได้มาจากเบี้ยประกันภัยรถยนต์ 48% และเบี้ยที่ไม่ใช่รถยนต์ หรือนันมอเตอร์ 52%
กลยุทธ์ที่สำคัญมีการพัฒนาช่องทางขายที่หลากหลายมากขึ้น รวมถึงออกผลิตภัณฑ์ใหม่สอดคล้องกับความต้องการของลูกค้า โดยเปิดตัวแบบประกันใหม่ “เมืองไทยดียกกำลัง 8” คุ้มครองทั้งบ้าน รถยนต์ และจักรยาน สำหรับผลประกอบการปี 2557 บริษัทมีเบี้ยประกันภัยรับรวม 10,233 ล้านบาท